Diari Oficial de la Generalitat Valenciana


Sumari del DOGV 5453, del 19-02-2007 (2007/1173)

ACORD de la Comissió Territorial d'Urbanisme de València, d'1 de desembre del 2006, relatiu a la modificació puntual núm. 17 del Pla general d'ordenació urbana del municipi (ampliació Patronat Sagrada Família) de Manises.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5453

Data del DOGV
:   19-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1173


Data del document
:   01-12-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Manises
    * pla d'urbanisme

En relació amb l'expedient remés per l'Ajuntament de Manises referit a la modificació puntual núm. 17 del Pla general d'ordenació urbana del municipi (ampliació Patronat Sagrada Família), es ressalten els següents antecedents i fonaments jurídics:  
Antecedents  
U. Tramitació municipal  
La modificació pretesa es va sotmetre a informació pública mitjançant un edicte publicat en el DOGV núm. 5251, de 4 de maig del 2006 i en el periòdic Las Provincias de 27 de març del 2006. Transcorregut el període d'exposició pública, durant el qual no es van presentar al·legacions, el Ple de l'Ajuntament en data 29 de juny del 2006, va aprovar provisionalment la proposta de modificació puntual núm. 17 del Pla general d'ordenació urbana de Manises i va acordar remetre l'expedient a la Comissió Territorial d'Urbanisme interessant la seua aprovació definitiva.  
Dos. Documentació del projecte  
El projecte consta de memòria informativa i justificativa firmada per l'arquitecte municipal i plànols d'informació i ordenació, com també del corresponent Estudi d'impacte ambiental i Estudi de paisatge. Tota la documentació es presenta diligenciada.  
Tres. Objecte  
L'objecte d'aquesta modificació puntual és canviar de classificació i qualificació les parcel·les annexes al centre escolar Patronat Sagrada Família de superfície 7.708,67 m², que en el planejament vigent (PGOU aprovat definitivament per la Comissió Territorial d'Urbanisme en data 22 de desembre de 1988), tenen la classificació de sòl no urbanitzable de protecció agrícola a la classificació de sòl urbà amb ús dotacional privat (educativocultural).  
L'ampliació s'ubica, en una porció de sòl annexa a les actuals instal·lacions del Patronat Sagrada Família i que és propietat d'aquest, en concret en les parcel·les 213, 249, 250 i 251 del polígon 7.  
L'Ajuntament de Manises indica en la memòria del projecte, que es tracta d'una zona de sòl urbà tota destinada a centres educatius, tant privats (concertats) com a públics i en la qual recentment s'ha fet una millora de les condicions d'accessibilitat.  
Són vigents i d'aplicació les normes urbanístiques del Pla general i les modificacions puntuals ja aprovades.  
La present modificació no modifica les normes urbanístiques vigents per a la classe de sòl de què es tracta. La classificació del sòl que es proposa és la d'urbà amb ús dotacional privat (educativocultural), de conformitat amb les categories descrites en l'article 132/2.b) del Reglament d'ordenació i gestió territorial i urbanística valenciana aprovat per Decret 67/2006, de 19 de maig.   
Quatre. Tramitació autonòmica  
Durant la tramitació autonòmica de l'expedient s'han sol·licitat els informes següents:  
- Diputació de València (Servei de Vies i Obres).  
- Conselleria d'Infraestructures i Transport (Direcció General de Transports).  
- Ministeri de Foment (Direcció General d'Aviació Civil).  
- Conselleria de Cultura, Educació i Esport (Direcció General de Règim Econòmic, Àrea d'Infraestructures).  
Es remet l'Estudi d'impacte ambiental a la Secretaria Autonòmica de Territori i Medi Ambient (Servei d'Avaluació de l'Impacte Ambiental) a l'efecte que s'emeta la corresponent Declaració d'impacte ambiental.  
Es donarà audiència als municipis limítrofs:  
- Paterna  
- Quart de Poblet  
- Riba-roja del Túria  
Se sol·liciten a l'Ajuntament dos exemplars més del projecte, 2 exemplars més de l'Estudi d'impacte ambiental i 3 exemplars visats de l'Estudi d'inundabilitat ja que els terrenys es troben afectats pel PATRICOVA, risc d'inundació 5.  
Cinc. Al·legacions en fase autonòmica  
No hi ha constància que s'haja presentat cap al·legació durant la tramitació autonòmica de l'expedient.  
Sis. Informes rebuts  
El 14 de novembre del 2006 es rep informe de la Direcció General de Règim Econòmic, Àrea d'Infraestructures, Servei de Projectes i Construccions Educatives, en el qual s'adjunta la còpia de l'escrit que aquest centre directiu ha dirigit a l'Ajuntament de Manises requerint-li una còpia dels documents necessaris perquè els tècnics del Servei de Projectes i Construccions Educatives puguen emetre l'informe sol·licitat referent a la modificació puntual núm. 17.  
Set. Planejament vigent  
El municipi de Manises compta amb Pla general d'ordenació urbana, aprovat definitivament per la Comissió Territorial d'Urbanisme en data 22 de desembre de 1988.  
Huit. La Comissió Informativa de la Comissió Territorial d'Urbanisme de València, en sessió celebrada el 28 de novembre del 2006, per unanimitat, va emetre un informe relatiu al projecte que ens ocupa, complint així el que ha preceptuat l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Fonaments jurídics  
Primer. Aspectes formals  
La tramitació ha sigut correcta de conformitat amb el que establix l'article 83, per remissió de l'article 94/1 de la Llei 16/2005, de 30 de desembre de la Generalitat Valenciana, urbanística valenciana en el que a modificacions de plans es referix.  
No obstant han d'aportar-se:   
2 còpies més del projecte.  
2 còpies més de l'Estudi d'impacte ambiental.  
3 exemplars visats de l'Estudi d'inundabilitat.  
Segon. Declaració d'impacte ambiental  
Amb data 30 de novembre del 2006 la secretària autonòmica de Territori i Medi Ambient emet Declaració d'impacte ambiental favorable, amb el pronunciament següent:  
"Primer  
S'estima acceptable, només a l'efecte ambiental i sense perjudici de la prèvia obtenció de les autoritzacions sectorials que s'apliquen, la modificació núm. 17 del PGOU de Manises (València), el promotor de la qual és l'Ajuntament de Manises, sempre que aquest es duga a terme d'acord amb el que establix la documentació presentada, i amb els condicionants establits a continuació.  
Segon  
Se supedita l'execució del projecte al compliment dels següents condicionants:  
1. S'han de complir les condicions establides en l'informe del Servei d'Ordenació Territorial, de data 29 de novembre del 2006, relatiu al risc d'inundabilitat:  
- Absència d'edificació en les parcel·les.  
- A fi d'evitar l'efecte embassament i el consegüent perill de ruptura, les tanques i murs de tancament de la parcel·la seran permeables al flux d'aigua a partir de 40 cm d'altura i en tot el seu perímetre.  
Aquestes mesures de l'informe del Servei d'Ordenació Territorial han de ser recollides en la documentació tècnica de la modificació núm. 17 del PGOU de Manises i la seua normativa urbanística.  
2. En compliment de l'article 11 de la Llei 4/1998, d'11 de juny, del patrimoni cultural valencià, i especialment davant de l'absència d'informació que justifique o no la possible presència de restes arqueològiques en l'entorn de l'actuació, ha d'obtindre's informe favorable de la Direcció General de Política Lingüística i Patrimoni Cultural Valencià. En el cas que aquest informe siga desfavorable, així ha d'entendre's també la present declaració d'impacte ambiental.  
3. En el cas que les parcel·les estiguen incloses dins de l'àmbit territorial definitiu del futur Parc Natural del Túria, el projecte ha d'atindre's a la normativa del PORN del Parc Natural del Túria.  
4. S'ha de presentar l'informe favorable sobre l'Estudi de paisatge, emés per l'Àrea d'Urbanisme de la Direcció General de Planificació i Ordenació Territorial.  
Aquelles consideracions que es desprenguen de l'informe sobre l'Estudi de paisatge seran considerades com a pròpies de la present declaració.  
5. Els residus existents en la parcel·la han de ser remesos i gestionats d'acord amb la seua tipologia abans de la concessió de llicència municipal d'obres a l'empresa urbanitzadora.  
6. L'Ajuntament exigirà a les empreses encarregades entregar, després de la realització de les obres, certificats de recepció de residus sòlids inerts per part d'abocadors o empreses autoritzades per a la gestió d'aquest tipus de residus.  
7. Els residus que es generen en la fase de funcionament tant perillosos com no perillosos han de ser gestionats a través de gestor autoritzat d'acord amb la legislació sectorial.  
8. S'optarà per la reutilització de la terra vegetal retirada amb motiu dels moviments de terra realitzats, bé en la zona verda del nou dotacional bé per a altres usos externs al projecte. Es definirà el lloc i les condicions d'emmagatzemament d'aquestes, a fi de garantir que aquesta terra no perda les condicions d'humitat i les seues característiques edàfiques."  
Tercer. Valoració global  
La nova solució proposada incrementa i suplementa els equipaments de titularitat privada a fi d'incentivar la funcionalitat del centre educatiu.   
Les determinacions contingudes pel que fa a la modificació proposada estan degudament justificades per la corporació i responen a l'interés públic local, per la qual cosa es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 85 de la Llei 16/2005, de 30 de desembre, de la Generalitat, urbanística valenciana.   
Quart. Òrgan competent  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen resolutori sobre l'aprovació definitiva dels plans generals -i les seues modificacions- de municipis de menys de 50.000 habitants, de conformitat amb el que disposa l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
A la vista de tot el que antecedix la Comissió Territorial d'Urbanisme en data 1 de desembre del 2006, per unanimitat, ACORDA: aprovar definitivament la modificació puntual núm. 17 del Pla general de Manises, amb els condicionants continguts en la Declaració d'impacte ambiental.   
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà a la data de recepció de la present notificació.  
Si és el cas les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció de la present notificació. L'esmentat article 44 de la Llei 29/1998 establix literalment;  
"Art. 44.1. En els litigis entre administracions públiques no cap interposar recurs en via administrativa. No obstant això, quan una administració interpose recurs contenciós administratiu contra una altra, pot requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada."  
En el supòsit de no formular el requeriment indicat, les administracions públiques poden interposar, en el termini de dos mesos, comptadors des de la notificació, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, d'acord amb el que preveu l'article 46-1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que crega oportú.  
Fet que certifiquem amb anterioritat a l'aprovació de l'acta corresponent i a reserva dels termes precisos que se'n deriven d'aquesta, conforme ho autoritza l'article 27-5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 1 de desembre de 2006.- El secretari de la Comissió Territorial d'Urbanisme: Álvaro Aleixandre Ortí.